AFRIKAANSE OPSOMMING: Kennisbestuur is 'n veld in organisasiestudies wat deur baie mense gesien word as die oplossing vir die bestuursprobleem van kennis-intensiewe organisasies. Kennisbestuur word gekenmerk deur 'n duidelike afwyking van die tradisionele bestuursdenke wat die ideale organisasie sien as 'n burokrasie met 'n duidelik hierargiese struktuur. Hierdie afwyking is waarskynlik die natuurlike resultaat van voortuitgang in informasietegnologie wat nuwe maniere van werk moontlik maak, maar soms word platter strukture bepleit op die basis van die aanname dat kenniswerk in beginsel deur hierargiese strukture benadeel word. Die tesis probeer wys dat alhoewel so 'n aanname wel waar kan wees, dit ook ideologies kan wees, veral wanneer gebaseer op 'n naïewe verstaan van hierargie en organisering. Dit word gedoen deur verskeie vorme van hierargie, wat verfynings van die burokratiese vorm is, te beskryf en daarna te demonstreer hoedat hierdie meer genuanseerde konsepsies van hierargie baie van die hoofstroom kennisbestuursteorieë informeer. Die eerste hoofstuk gee 'n oorsig van bestuursdenke vanaf wetenskaplike bestuur tot kennisbestuur. 'n Argument word gevoer oor hoekom baie mense aanvaar dat kennisbestuur in wese anti-hierargies is. Die tweede hoofstuk beskryf die verskeie vorme van hierargie deur die geskiedkundige oorsprong van die woord na te spoor en te wys op die vele maniere waarop dit neerslag gevind het in die samelewing en spesifiek in organisasies. Vier prominente gebruikskontekste word geïdentifiseer. Die eerste verwys na hierargie as kontrole in burokrasieë. Die tweede ondersoek die uitbreiding van hieragie as 'n manier om verskillende organisatoriese kulture te identifiseer (Markte, Klans, Adhokrasieë en Hierargieë). Die derde gebruikskonteks het te make met vlakke van organisatoriese singewing. Die vierdie konteks verwys na die gebruik van hierargie in die koppeling van sisteme en hulle subsisteme soos dit in organisasie-denke neerslag vind. Die derde hoofstuk demonstreer tot watter mate elkeen van hierdie gebruikskontekste geselekteerde hoofstroom kennisbestuursteorieë onderlê. Daar word geargumenteer dat daar 'n veelvoud van kontekste is waarbinne hierargie in kennisbestuur gebruik en waargeneem kan word. Die vierde hoofstuk sluit af deur die verskeie betekenisse van hierargie op te som en die implikasies vir kennisbestuur uit te stippel. Die tesis kom tot die slotsom dat hierargie in kennisbestuur erken en gebruik word, alhoewel in verskeie kontekste en in meer genuanseerde vorme as eenvoudige burokratiese kontrole. Wat nodig is, is om hierdie verskeie kontekste in ag te neem voordat afdoende antwoorde gewaag kan word of hierargie goed of sleg is vir die bestuur van kennis. 'n Beter konseptualisering van wat met hierargie bedoel word wys dat afdoende antwoorde in die verband waarskynlik onakkuraat is.